Medvedev die beste ter wêreldDaniil Medvedev. Foto: Adrian Dennis/AFP. Die ietwat onbekende Tim van Rijthoven het dalk vir Daniil Medvedev in die eindstryd van die Libema-ope in Nederland met 6-4 en 6-1 geklop, maar volgens die jongste ATP-ranglys is die Rus tans die voorste speler ter wêreld. Alexander Zverev se goeie Franse Ope-vertoning beteken dat hy nou die naasbeste raketswaaier op die internasionale verhoog is. Dié twee se ranglysspronge het die tennishiërargie ’n bietjie deurmekaar kom krap. Dit is die eerste keer in amper vier jaar dat Novak Djokovic nie onder die toptwee-tennisspelers ter wêreld tel nie en dit is ook die eerste keer sedert 2003 dat nie die Serwiër óf Rafael Nadal óf Roger Federer se naam heel bo aan die ranglys staan nie. Hoewel Medvedev nie toegelaat word om by Wimbledon af te slaan nie, sal dit sy houvas op die ranglys nie veel skade berokken nie. Russiese spelers word vanjaar by dié toernooi verbied. Juis daarom sal daar vanjaar ook geen punte op die spel wees nie, nadat die ATP- en die WTA-beheerliggaam besluit het om dié ikoniese grasbaantoernooi van sy status te ontneem. Nadal, wat ’n week of twee gelede sy 14de titel op Roland-Garros ingeoes het, is vierde op die ranglys. Die Spanjaard is egter binne trefafstand van Djokovic in die derde plek; daar is net ’n buffer van 245 punte tussen die twee sterre. Dan het die 35-jarige Andy Murray 21 plekke op die ranglys gespring om nou weer onder die top 50-spelers te tel. Die Skotse speler het vroeër in sy eerste grasbaaneindstryd in ses jaar gespeel toe hy teen Italië se Matteo Berrettini in Stuttgart vasgeval het. Lloyd Harris (36ste) is Suid-Afrika se beste speler, terwyl Federer ’n verdere 18 plekke geval het. Die Switserse tennislegende beklee nou die 68ste plek op die ATP-ranglys. Welcome back to the Top 50! ???????? @andy_murray @PepperstoneFX | #ATPRankings pic.twitter.com/a9nP6mKotz — ATP Tour (@atptour) June 13, 2022